
סוד ה' ליראיו

נעם סמט
שיח לשבת פרשת וירא

כמה הרהורים בעקבות מדרשי ברית-המילה.

א.
וְאֶתְּנָה בְרִיתִי בֵּינִי וּבֵינֶךָ.
 זהו שאמר הכתוב: סוֹד ה' לִירֵאָיו וּבְרִיתוֹ לְהוֹדִיעָם;
 ואיזה סודו של הקדוש ברוך הוא? זה מילה, שלא גילה הקדוש ברוך הוא מסטירין של מילה אלא לאברהם, שנאמר סוֹד ה' לִירֵאָיו...
מדרש תנחומא, פרשת לך לך, סימן כג.
מהי הברית? ברור שאינה רק הסכם או התחייבות הדדית. בברית יש מימד נחרץ, המביא את הבאים בברית בקשר של חיים, שממילא צפונה בו גם האפשרות ההפוכה. כאן מתגלה מאפיין קדום יותר של הברית – גילוי המסתורין. השיתוף של הבאים בברית זה בסתריו של זה - אינו רק תוצאה של הברית או סימן שלה, אלא נראה שזוהי הברית עצמה. הברית צומחת מעמקיה של האישיות, והיא מתכוננת על ידי חשיפת המסתורין. גם ברמה הפיזית, ברית המילה איננה אלא הסרת הכיסוי, חשיפת הנסתר. השכבה החיצונית, הערלה, נתפסת כמחסום בפני הנסתר, שיש להסיר אותו ולגלות את מה שתחתיו.

ב.
אמר לו הקדוש ברוך הוא לאברהם: דיו לעבד שיהא כרבו; אמר לפניו, ומי ימול אותי? אמר אתה בעצמך. מיד נטל אברהם סכין והיה אוחז בערלתו ובא לחתוך והיה מתירא שהיה זקן, מה עשה? הקדוש ברוך הוא שלח ידו ואחז עמו והיה אברהם חותך, שנאמר אַתָּה ה' הָאֱלֹהִים אֲשֶׁר בָּחַרְתָּ בְּאַבְרָם וגו', וכרות לו הברית אין כתיב כאן אלא וְכָרוֹת עִמּוֹ – מלמד שהיה הקדוש ברוך הוא אוחז בו...
בראשית רבה, פרשה מט, פיסקה ב.
בברית עצמה יש מימד פאסיבי – אברהם אינו יכול לכרות בעצמו את הברית. כאשר גילוי המסתורין נעשה באופן כפוי, הוא עלול להפוך לפריצות. שיתוף אמיתי במסתורין נחווה כהתגלות – 'בדק ומצא עצמו מהול'
. המסתורין של בן הזוג מתגלה אלי, ואני מגלה באותו הזמן גם את מסתוריי שלי. האינטימיות של כריתת הברית כרוכה בחשש להיחשף מצידו של אברהם, ובסיוע לחשיפה מצידו של הקדוש ברוך הוא, כאשר הסיוע הזה הוא הוא המכונן את האינטימיות – 'שלח ידו ואחז עמו'.

ג.
אמר לו דיו לעבד להיות שוה לקונו; משל למלך שהיה לו אוהב והיה עשיר יותר מדאי, אמר המלך מה אתן לאוהבי – כסף וזהב עבדים ושפחות ובהמה יש לו, אלא הריני חוגרו זייני. כך אמר הקדוש ברוך הוא: מה אתן לך כסף וזהב עבדים ושפחות ובהמה, כבר נתתי לך, שנאמר וְאַבְרָם כָּבֵד מְאֹד, אלא מה אתן לך, דייך שתהא כמוני, שנאמר וְאֶתְּנָה בְרִיתִי בֵּינִי וּבֵינֶךָ, וַיִּפֹּל אַבְרָם עַל פָּנָיו וגו', אֲנִי הִנֵּה בְרִיתִי אִתָּךְ, הוי סוֹד ה' לִירֵאָיו.
מדרש תנחומא, פרשת לך לך, סימן כג.

על אף הפאסיביות שבכריתת הברית – הברית עצמה מעלה את העבד לרמת אדונו. המדרש חושף את הפער העמוק המונח במערכת אדון-עבד. האדון רוצה לתגמל את עבדו, ומגלה שכבר אין לו במה. כל עוד יישמר הפער, לא יעזרו כל אוצרותיו של האדון. היכולת היחידה לתגמל אותו באמת קיימת בשיתוף העמוק עד כדי שבירת המעמדות – 'דייך שתהא כמוני'. להיות כמו האדון משמעו לזכות במסתורין של האדון, ביכולת לגלות עומק לפנים מעומק. לעבד אין מסתורין - כיוון שהמסתורין והיכולת לגלות אותם הם למעשה משמעה של החירות. נתינת המסתורין היא הענקת החירות, שחרורו של העבד מעולו של האדון. 

ד.
... וְאֶתְּנָה בְרִיתִי בֵּינִי וּבֵינֶךָ, אמר לו הקדוש ברוך הוא: אם תמול, תטול סוד ה'; מה סוד ה', ס', ששים, ו', ששה, ד', ארבעה, הרי שבעים – שבעים אני מעמיד ממך בזכות המילה שנאמר בְּשִׁבְעִים נֶפֶשׁ יָרְדוּ אֲבֹתֶיךָ, מעמיד אני מהן שבעים זקנים שנאמר אֶסְפָה לִּי שִׁבְעִים אִישׁ מִזִּקְנֵי יִשְׂרָאֵל, ומעמיד אני מהן משה שהוא הוגה בתורה בשבעים לשון, שנאמר הוֹאִיל מֹשֶׁה בֵּאֵר  וגו', בזכות מי, בזכות המילה, שנאמר סוֹד ה' לִירֵאָיו.

...
רבי אחא בשם רבי שמואל בר נחמן בשם רבי נתן אמר אפילו הלכות ערובי חצרות היה אברהם יודע, 
רבי פנחס בשם רבי שמואל אמר אפילו שם חדש שהקדוש ברוך הוא עתיד לקרוא לירושלים שנאמר בָּעֵת הַהִיא יִקְרְאוּ לִירוּשָׁלִַם כִּסֵּא ה' היה אברהם יודע, 

רבי ברכיה ור' חייא ורבנן דתמן בשם ר' יהודה אין יום ויום שאין הקדוש ברוך הוא מחדש הלכה בבית דין של מעלה, מאי טעמיה שִׁמְעוּ שָׁמוֹעַ בְּרֹגֶז קֹלוֹ וְהֶגֶה מִפִּיו יֵצֵא, ואין הגה אלא תורה, שנאמר וְהָגִיתָ בּוֹ יוֹמָם וָלַיְלָה – אפילו אותן הלכות היה אברהם יודע.
בראשית רבה, פרשה מט, פיסקה ב.
אמר ר' יהודה בר שלום בקש משה שתהא המשנה אף היא בכתב, וצפה הקדוש ברוך הוא שאומות עתידין לתרגם את התורה ולהיות קוראין אותה יונית והן אומרין אנו הן של ישראל, אמר לו הקדוש ברוך הוא למשה אכתב לו רובי תורתי ואם כן כְּמוֹ זָר נֶחְשָׁבוּ. וכל כך למה? מפני שהמשנה היא מסטורין של הקדוש ברוך הוא, ואין הקדוש ברוך הוא מוסר מסטורין שלו אלא לצדיקים, שנאמר סוֹד ה' לִירֵאָיו.
מדרש תנחומא, פרשת וירא, סימן ה.
התורה היא היא הברית המסתורית שבין הקדוש ברוך הוא לאברהם. בזכות המילה זוכה אברהם לתורה של מעלה, לגלות את המסתורין של ההלכות המתחדשות בכל יום. התחדשות התורה שבכל יום נכרכת גם במשיחיות – 'שם חדש שהקדוש ברוך הוא עתיד לקרוא לירושלים'. התורה והמשיחיות הן מסתוריו של ריבונו של עולם, שאותם הוא חולק עם בניו ומוסר אותם בידי זרעו של אברהם – שבעים הזקנים המגלים תורה ומשה המבאר אותה בשבעים לשון. הברית היא היוצרת את החירות הפרשנית, את האפשרות לבאר מחדש את התורה בשבעים לשון. 

מסירת המסתורין בידי אדם חושפת אותם לקליפות, להימסרות בידי הרשעים. השמירה ההכרחית היא שמירת השפה – המסתורין צריכים להישאר על פה. אלא שההימנעות מכתיבה איננה רק מגננה מפני שימוש חיצוני לא נכון; הכתיבה עצמה יוצרת הזרה – 'אכתב לו רובי תורתי ואם כן כְּמוֹ זָר נֶחְשָׁבוּ'. משעה שהדברים נכתבים הם מתאבנים ומתקבעים, וממילא – מאבדים את המימד המסתורי שבהם. 

יחד עם זה, ברור שדרשתו של ר' יהודה בר שלום מכירה כבר את משנתו הכתובה של רבי. ואם כך – האם כאן ביקורת על גילוי המסתורין, או שמא להיפך: הבעת התחושה שהמשנה, אם היא נמסרת רק לצדיקים, ממשיכה לשמר מימד מסתורי משהו? 

ה.
...אין הקדוש ברוך הוא מוסר מסטורין שלו אלא לצדיקים, שנאמר סוֹד ה' לִירֵאָיו,
וכן אתה מוצא – אפילו בשעה שהכעיסו הסדומים לפני הקדוש ברוך הוא וביקש הקדוש ברוך הוא להפכן לא נמלך אלא באברהם, שנאמר וה' אָמָר הַמְכַסֶּה אֲנִי מֵאַבְרָהָם אֲשֶׁר אֲנִי עֹשֶׂה, וכתיב וּמְצָא חֵן וְשֵׂכֶל טוֹב בְּעֵינֵי אֱלֹהִים וְאָדָם...
מדרש תנחומא, פרשת וירא, סימן ה.
אמר ר' שמואל בר נחמן משל למלך שהיה לו סנקתדריס אחד ולא היה עושה דבר חוץ מדעתו. פעם אחת בקש המלך לעשות דבר חוץ מדעתו, אמר המלך כלום עשיתי אותו סנקתדריס שלי אלא שלא לעשות דבר חוץ מדעתו...
בראשית רבה, פרשה מט, פיסקה ב.
משעה שנכרתה ברית הגילוי לא ניתן לכסות יותר – 'הַמְכַסֶּה אֲנִי מֵאַבְרָהָם?'. הנהגת העולם, עשיית הדין ברשעים – נמסרת אף היא בידיו של אברהם, הטורֵח ללמד זכות. עמדתו של האדון, הנוטל לעצמו את החירות לכלות את מעשה ידיו, כבר איננה מובנת מאליה – 'לא היה עושה דבר חוץ מדעתו'. 

ואולי יש כאן גם יותר מזה: ייתכן שהמסתורין אינו רק הנהגת העולם, אלא אפשרותו של הקדוש ברוך הוא לכעוס, להתחרט על מעשה ידיו, שהיא למעשה אפשרותם של הרשעים להכעיס אותו. סדום מייצגת את אפשרותו של הרע להתקיים בעולם ולהכעיס; את חירותם של הרשעים ליטול לעצמם את מסתורי חולשתו-כביכול של ריבונו של עולם ולהתריס כלפי מעלה. 

הקדוש ברוך הוא היה רוצה לכסות את כעסו, להסתיר אותו מעין רואה, אלא שהברית איננה מאפשרת לו לעשות דבר חוץ מדעתו של אהובו. ברית האהבה שבין הקדוש ברוך הוא לאברהם איננה רק הענקת החירות לאדם, אלא גם וויתורו של הקדוש ברוך הוא על העמדה המושלמת שלו, וגילוי הצורך שלו באהבתו של אברהם.
� בראשית יז, ב.


� תהלים כה, יד.


� בראשית רבה, פרשה מז, פיסקה ט.

